Näsbyholm
Näsbyholm, 
hovedgård (sædegård) 25 km øst for Malmø i Skåne. Näsbyholm nævnes i begyndelsen af 1300-t. som sædegård for slægten Galen. I 1409 blev den solgt til ærkebiskop Jakob Gertsen Ulfstand. Den danske kaptajn Christian Henrik von Finecke arvede i 1744 Näsbyholm, som han i 1756 gjorde til fideikommis. Ved ægteskab med von Fineckes datter kom det i Conrad von Blixens eje; Bror von Blixen-Finecke, Karen Blixens mand, er født og opvokset på Näsbyholm. 
Näsbyholm blev oprindelig opført på en ø i Näsbyholm Sø, men øen blev halvø ved en opdæmning i 1800-t. I 1860'erne blev de gamle bygninger revet ned for at give plads til et støre byggeri. Den nuværende hovedbygning stammer fra 1955, opført efter en brand.